विष्णुस्मृतिः/त्रिंशत्तमोऽध्यायः
श्रावण्यां प्रौष्ठपद्यां वा छन्दांस्युपाकृत्यार्धपञ्चमान्मासानधीयीत  । । ३०.१  । ।

ततस्तेषां उत्सर्गं बहिः कुर्यात् । । ३०.२  । ।

उत्सर्जनोपाकर्मणोर्मध्ये वेदाङ्गाध्ययनं कुर्यात् । । ३०.३  । ।

नाधीयीताहोरात्रं चतुर्दश्यष्टमीषु च  । । ३०.४  । ।

न+ऋत्वन्तरग्रहसूतके  । । ३०.५  । ।

नेन्द्रप्रयाणे  । । ३०.६  । ।

न वाति चण्डपवने  । । ३०.७  । ।

नाकालवर्षविद्युत्स्तनितेषु  । । ३०.८  । ।

न भूकंपोल्कापातदिग्दाहेषु  । । ३०.९  । ।

नान्तःशवे ग्रामे  । । ३०.१०  । ।

न शास्त्रसंपाते  । । ३०.११  । ।

न श्वसृगालगर्दभनिर्ह्रादेषु  । । ३०.१२  । ।

न वादित्रशब्दे  । । ३०.१३  । ।

न शूद्रपतितयोः समीपे  । । ३०.१४  । ।

न देवतायतनश्मशानचतुष्पथरथ्यासु  । । ३०.१५  । ।

नोदकान्तः  । । ३०.१६  । ।

न पीठोपहितपादः  । । ३०.१७  । ।

न हस्त्यश्वोष्ट्रनौगोयानेषु  । । ३०.१८  । ।

न वान्तः  । । ३०.१९  । ।

न विरिक्तः  । । ३०.२०  । ।

नाजीर्णी  । । ३०.२१  । ।

न पञ्चनखान्तरागमने  । । ३०.२२  । ।

न राजश्रोत्रियगोब्राह्मणव्यसने  । । ३०.२३  । ।

नोपाकर्मणि  । । ३०.२४  । ।

नोत्सर्गे  । । ३०.२५  । ।

न सामध्वनावृग्यजुषी  । । ३०.२६  । ।

नापररात्रं अधीत्य शयीत  । । ३०.२७  । ।

अभियुक्तोऽप्यनध्यायेष्वध्ययनं परिहरेत् । । ३०.२८  । ।

यस्मादनध्यायाधीतं नेहामुत्र फलप्रदं  । । ३०.२९  । ।

तदध्ययनेनायुषः क्षयो गुरुशिष्ययोश्च  । । ३०.३०  । ।

तस्मादनध्यायवर्जं गुरुणा ब्रह्मलोककामेन विद्या सत्शिष्यक्षेत्रेषु वप्तव्या  । । ३०.३१  । ।

शिष्येण ब्रह्मारम्भावसानयोर्गुरोः पादोपसंग्रहणं कार्यं  । । ३०.३२  । ।

प्रणवश्च व्याहर्तव्यः  । । ३०.३३  । ।

तत्र च यदृचोऽधीते तेनास्याज्येन पितॄणां तृप्तिर्भवति  । । ३०.३४  । ।

यद्यजूंषि तेन मधुना  । । ३०.३५  । ।

यत्सामानि तेन पयसा  । । ३०.३६  । ।

यदाथर्वणं तेन मांसेन  । । ३०.३७  । ।

यत्पुराणेतिहासवेदाङ्गधर्मशास्त्राण्यधीते तेनास्यान्नेन  । । ३०.३८  । ।

यश्च विद्यां आसाद्यास्मिन्लोके तया जीवेत्, न सा तस्य परलोके फलप्रदा भवेत् । । ३०.३९  । ।

यश्च विद्यया यशः परेषां हन्ति  । । ३०.४०  । ।

अननुज्ञातश्चान्यस्मादधीयानान्न विद्यां आदद्यात् । । ३०.४१  । ।

तदादानं अस्य ब्रह्मस्तेयं नरकाय भवति  । । ३०.४२  । ।

लौकिकं वैदिकं वापि तथाध्यात्मिकं एव वा   ।
आददीत यतो ज्ञानं न तं द्रुह्येत्कदाचन   । । ३०.४३  । ।

उत्पादकब्रह्मदात्रोर्गरीयान्ब्रह्मदः पिता   ।
ब्रह्मजन्म हि विप्रस्य प्रेत्य चेह च शाश्वतम्  । । ३०.४४  । ।

कामान्माता पिता चैनं यदुत्पादयतो मिथः   ।
संभूतिं तस्य तां विद्याद्यद्योनाविह जायते   । । ३०.४५  । ।

आचार्यस्त्वस्य यां जातिं विधिवद्वेदपारगः   ।
उत्पादयति सावित्र्या सा सत्या साजरामरा   । । ३०.४६  । ।

य आवृणोत्यवितथेन कर्णावदुःखं कुर्वन्नमृतं संप्रयच्छन्  ।
तं मन्येत पितरं मातरं च तस्मै न द्रुह्येत्कृतं अस्य जानन्  । । ३०.४७  । ।